Predkladacia správa

Materiál „Aktualizovaná informácia o riešení problémov v oblasti zavádzania          vnútorného auditu“ sa predkladá na rokovanie vlády SR v zmysle bodu B.7 uznesenia vlády SR č. 458 z 11.júna 2003 k východiskám úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov.
 
	Na základe uvedenej úlohy z uznesenia vlády bolo uložené podpredsedovi vlády a ministrovi financií informovať vládu o aktuálnom stave pri riešení problémov v oblasti zavádzania vnútorného auditu, týkajúcich sa obsadzovania administratívnych kapacít, budovania systému permanentného vzdelávania vnútorných audítorov a prijímania opatrení v legislatívnej oblasti.
 
	Predkladaný materiál bol pripravený z podkladov, ktoré ministerstvu financií poskytli ministerstvá ako riadiace orgány pre štrukturálne fondy a Kohézny fond na základe bodu C.1. uznesenia vlády SR č. 406/2003, ako aj z podkladov sústredených útvarom metodiky finančnej kontroly a vnútorného auditu MF SR z vlastnej činnosti.
 
	Vzhľadom na informatívny charakter materiálu sa v zmysle Čl.10 ods.6 písm.a) Smernice na prípravu a predkladanie materiálov na rokovanie vlády Slovenskej republiky  medzirezortné pripomienkové konanie neuskutočnilo.